****

**A Meute fellépésével indul az Akvárium Tavasz Terasz**

**A Budapesti Tavaszi Fesztivál kiemelt helyszíneként ismét vár az Akvárium Klub a tavasz egyik legjobb kültéri programsorozatával, a Tavasz Terasszal. A program április 5-én, az elképesztő techno-rezesbanda, a Meute fellépésével indul majd, amit április 22-éig naponta akusztikus koncertek, hétvégenként pedig gyerekprogramok követnek. A belépés most is ingyenes!**

Ismét jelentkezik az egyik legnépszerűbb kültéri, ingyenes programsorozat, az Akvárium Tavasz Terasz. Immár harmadik alkalommal zenélnek majd egy szál gitárral az Akvárium napsütötte lépcsőin a magyar zenei élet kedvencei. Idén ráadásul két nemzetközi sztárfellépő is érkezik majd a teraszra. Április 5-én a hamburgi techno-rezesbanda, a **Meute** lép majd színpadra. A tizenkét tagú, fúvósokból és dobosokból álló zenekar techno- és elektronikus zenei klasszikusokat szólaltat meg fúvós hangszereken, rezesbandás kivitelben, ami minden esetben garantáltan megőrjíti a közönséget.

Szintén fellép majd az Akvárium teraszán **Laura Gibson**, az amerikai énekes-dalszerző, akinek legújabb albuma 2018 októberében jelent meg Goners címmel. Az énekesnő, aki már a Death Cab For Cutie tagjaival és Peter Broderickkel (Horse Feathers, Efterklang) is zenélt együtt, most április 17-én játszik majd az Akváriumban.

Emellett a Tavasz Terasz keretében lép majd fel többek között **Czeglédi Szabolcs**, **Járai Márk**, **Molnár Tamás**, **Henri Gonzo**, **Nové Soma**, **Duke Bluebeard**, **Barbi és Jancsó**, **Bérczesi Robi**, **Odett** és a **Lázár** **tesók** is. Ahogy azt már megszokhattuk, vasárnap délelőttönként pedig idén is a gyerekeké lesz a főszerep, az első hétvégén **Farkasházi Réka és a Tintanyúl**, majd **Kovácsovics Fruzsina**, végül **Rutkai Bori** zenél majd 11 órától a teraszon.

Akvárium Klub, 2019. február 25.